**Έκθεση της Κοινοβουλευτικής Επιτροπής Γεωργίας και Φυσικών Πόρων για την πρόταση νόμου «Ο περί Αλιείας (Τροποποιητικός) (Αρ. 3) Νόμος του 2022»**

**Παρόντες:**

Γιαννάκης Γαβριήλ, πρόεδρος Ηλίας Μυριάνθους

Ανδρέας Πασιουρτίδης Χαράλαμπος Θεοπέμπτου

Βαλεντίνος Φακοντής **Μη μέλη της επιτροπής:**

Χαράλαμπος Πάζαρος Ζαχαρίας Κουλίας

Χρίστος Ορφανίδης

Η Κοινοβουλευτική Επιτροπή Γεωργίας και Φυσικών Πόρων μελέτησε την πιο πάνω πρόταση νόμου, η οποία κατατέθηκε στη Βουλή στις 24 Μαρτίου 2022 από τους κ. Ζαχαρία Κουλία, βουλευτή εκλογικής περιφέρειας Αμμοχώστου, Γιαννάκη Γαβριήλ, βουλευτή εκλογικής περιφέρειας Αμμοχώστου, Πανίκο Λεωνίδου, βουλευτή εκλογικής περιφέρειας Λεμεσού, Χρίστο Σενέκη, βουλευτή εκλογικής περιφέρειας Αμμοχώστου, Γιώργο Κάρουλλα, βουλευτή εκλογικής περιφέρειας Αμμοχώστου, Ρίτα Θεοδώρου Σούπερμαν, βουλευτή εκλογικής περιφέρειας Κερύνειας, Νίκο Γεωργίου, βουλευτή εκλογικής περιφέρειας Αμμοχώστου, Χαράλαμπο Πάζαρο, βουλευτή εκλογικής περιφέρειας Πάφου, και Κωστή Ευσταθίου, βουλευτή εκλογικής περιφέρειας Λευκωσίας, σε τρεις συνεδρίες της, οι οποίες πραγματοποιήθηκαν στις 10, 17 και την 31η Μαΐου, στις 14 Ιουνίου και στις 12 Ιουλίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής η διευθύντρια του Τμήματος Αλιείας και Θαλασσίων Ερευνών του Υπουργείου Γεωργίας, Αγροτικής Ανάπτυξης και Περιβάλλοντος και της αγροτικής οργάνωσης ΠΕΚ. Ο Παγκύπριος Σύνδεσμος Επαγγελματιών Ψαράδων Παράκτιας Αλιείας και οι αγροτικές οργανώσεις ΕΚΑ, «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης της πρότασης νόμου παρευρέθηκε επίσης το μέλος της επιτροπής κ. Λίνος Παπαγιάννης.

Σκοπός της πρότασης νόμου είναι η τροποποίηση του περί Αλιείας Νόμου, ώστε να εξαιρεθούν από τις καθοριζόμενες σε αυτόν προϋποθέσεις αναφορικά με τη χορήγηση επαγγελματικών αδειών παράκτιας αλιείας μικρών σκαφών μερικής απασχόλησης τα αδειούχα επαγγελματικά αλιευτικά σκάφη μήκους τεσσάρων (4) έως δώδεκα (12) μέτρων τα οποία έχουν εξωλέμβια ή εσωλέμβια μηχανή και τα οποία κατά την ημερομηνία έναρξης της ισχύος του προτεινόμενου νόμου είναι ήδη καταχωρισμένα στο Μητρώο Αλιευτικών Σκαφών του Τμήματος Αλιείας και Θαλασσίων Ερευνών.

Ειδικότερα, με την προτεινόμενη τροποποίηση παρέχεται η δυνατότητα στην αρμόδια αρχή να χορηγεί επαγγελματική άδεια παράκτιας αλιείας μικρών σκαφών μερικής απασχόλησης (Κατηγορία Β΄) και σε πρόσωπα ηλικίας άνω των εξήντα πέντε (65) ετών τα οποία κατείχαν επαγγελματική άδεια παράκτιας αλιείας μικρών σκαφών περιοδικής απασχόλησης (Κατηγορία Γ΄) για τουλάχιστον δέκα (10) χρόνια, νοουμένου ότι πληρούν και τις υπόλοιπες προβλεπόμενες στον νόμο προϋποθέσεις. Σημειώνεται ότι, σύμφωνα με τις πρόνοιες της υφιστάμενης νομοθεσίας, τέτοια άδεια χορηγείται στα άτομα άνω των εξήντα πέντε ετών, εάν κατέχουν για τουλάχιστον δέκα (10) χρόνια επαγγελματική άδεια παράκτιας αλιείας μικρών σκαφών πλήρους (Κατηγορία Α΄) ή μερικής (Κατηγορία Β΄) απασχόλησης.

Επιπροσθέτως, σύμφωνα με την προτεινόμενη ρύθμιση, ο κάτοχος άδειας παράκτιας αλιείας μικρών σκαφών πλήρους ή μερικής απασχόλησης δύναται να τη μεταβιβάσει σε φυσικό πρόσωπο που κατέχει αδειούχο επαγγελματικό αλιευτικό σκάφος μήκους τεσσάρων (4) έως δώδεκα (12) μέτρων το οποίο έχει εξωλέμβια ή εσωλέμβια μηχανή και το οποίο κατά την ημερομηνία έναρξης της ισχύος του προτεινόμενου νόμου είναι ήδη καταχωρισμένο στο Μητρώο Αλιευτικών Σκαφών του Τμήματος Αλιείας και Θαλασσίων Ερευνών.

Η διευθύντρια του Τμήματος Αλιείας και Θαλασσίων Ερευνών δήλωσε στην επιτροπή ότι συμφωνεί με τις πρόνοιες της πρότασης νόμου, διευκρινίζοντας παράλληλα ότι ο αριθμός των αδειών που παραχωρούνται σε επαγγελματίες ψαράδες βάσει της ισχύουσας νομοθεσίας, ήτοι τριακόσιες είκοσι επτά (327) άδειες, δεν πρόκειται να αυξηθεί, σε περίπτωση που η εν λόγω πρόταση νόμου ψηφιστεί σε νόμο.

Στο πλαίσιο της κατ’ άρθρον εξέτασης της πρότασης νόμου, μέλος της επιτροπής υπέβαλε γραπτώς εισήγηση για περαιτέρω τροποποιήσεις επί του βασικού νόμου, ώστε να επιτρέπεται στους ψαράδες που κατέχουν άδεια οποιασδήποτε κατηγορίας να συνεχίσουν να κατέχουν επαγγελματική άδεια παράκτιας αλιείας μικρών σκαφών και μετά τη συμπλήρωση του 65ου έτους της ηλικίας τους, ανεξαρτήτως της χρονικής διάρκειας κατά την οποία κατείχαν την άδεια αυτή πριν από το 65ο έτος της ηλικίας τους.

Η διευθύντρια του Τμήματος Αλιείας του Υπουργείου Γεωργίας, Αγροτικής Ανάπτυξης και Περιβάλλοντος διαφώνησε με την πιο πάνω εισήγηση και με γραπτό υπόμνημα που απέστειλε σε μεταγενέστερο στάδιο στην επιτροπή ζήτησε όπως διαγραφεί από την πρόταση νόμου η πρόνοια που αφορά την παροχή δυνατότητας στην αρμόδια αρχή να χορηγεί επαγγελματική άδεια παράκτιας αλιείας μικρών σκαφών μερικής απασχόλησης (Κατηγορία Β΄) σε πρόσωπα ηλικίας άνω των εξήντα πέντε (65) ετών τα οποία κατείχαν επαγγελματική άδεια παράκτιας αλιείας μικρών σκαφών περιοδικής απασχόλησης (Κατηγορία Γ΄) για τουλάχιστον δέκα (10) χρόνια, ώστε να παρασχεθεί ο απαιτούμενος χρόνος για την εξέταση των παραμέτρων και των συνεπειών της εν λόγω τροποποίησης.

Σημειώνεται ότι στο πλαίσιο της περαιτέρω εξέτασης της πρότασης νόμου η επιτροπή αποφάσισε να υιοθετήσει την εισήγηση της διευθύντριας του Τμήματος Αλιείας, διαγράφοντας από το κείμενο της πρότασης νόμου την πιο πάνω αναφερόμενη πρόνοια.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της και αφού επέφερε στο κείμενο της πρότασης νόμου τις αναγκαίες τροποποιήσεις με σκοπό τη διασαφήνιση των προνοιών της, καθώς και τη βελτίωση του κειμένου από νομοτεχνική άποψη, κατά πλειοψηφία του προέδρου της και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Συναγερμού, καθώς και του μέλους της βουλευτή του Κινήματος Σοσιαλδημοκρατών ΕΔΕΚ, εισηγείται την ψήφιση της πρότασης νόμου σε νόμο όπως αυτή έχει αναθεωρηθεί με βάση τα πιο πάνω.

Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος, καθώς και το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της στην ολομέλεια του σώματος.

12 Ιουλίου 2022

Αρ. Φακ.: 23.02.063.036-2022.

ΚλΧ/ΣΠ/ΧΧ